ՀԻՄՆԱՎՈՐՈՒՄ

1․ Ընթացիկ իրավիճակը և իրավական ակտի ընդունման անհրաժեշտությունը.
1․1. 2021 թվականի մայիսի 5-ին ընդունված՝ Հայաստանի Հանրապետության նոր քրեական օրենսգրքում (այսուհետ՝ Օրենսգիրք) ամրագրված են բազմաթիվ նորամուծություններ, որոնցից մեկը վերաբերում է քրեական պատասխանատվությունից ազատելու հիմքերին՝ կապված տուժողի և հանցանք կատարած անձի հաշտության և գործուն զղջալու հետ: 
Մասնավորապես, Օրենսգրքի 82-րդ հոդվածի 1-ին մասով ամրագրվել է, որ տուժողի և հանցանք կատարած անձի հաշտության հիմքով քրեական պատասխանատվությունից ազատելու վերաբերյալ առկա է բացառություն այն դեպքերում, երբ կատարված հանցանքում առկա են ընտանիքում բռնության հատկանիշներ (2024 թվականի հուլիսի 1-ից ուժի մեջ մտած օրենսդրական փոփոխությունների արդյունքում կիրառվում է «ընտանեկան և կենցաղային բռնություն» եզրույթը, ինչը չի արտացոլվել Օրենսգրքում): Նույն հոդվածի 4-րդ մասով նախատեսվել է, որ եթե հանցագործությունից տուժողը 14 տարին չլրացած անձ է կամ հոգեկան առողջության խնդիրների կամ մտավոր զարգացման մեջ հետ մնալու հետևանքով լրիվ կամ մասնակիորեն զրկված է իր դեմ ուղղված հանցագործության բնույթն ու հետևանքները գիտակցելու կամ իր վարքագիծը ղեկավարելու հնարավորությունից, ապա նրա դեմ ուղղված հանցանք կատարած անձը չի կարող հաշտության հիմքով ազատվել քրեական պատասխանատվությունից: Սակայն, իրավակիրառ պրակտիկայում ստեղծվել է մի իրավիճակ, երբ 14-15 տարեկան տուժողների նկատմամբ հանցանք կատարած անձինք ազատվել են քրեական պատասխանատվությունից՝ տուժողի հետ հաշտման հիմքով՝ բացառապես հիմք ընդունելով երեխայի կամարտահայտությունը։ Նման պրակտիկա է արձանագրվել նաև երեխաների նկատմամբ ընտանեկան և կենցաղային բռնության դեպքերով։ 
Այս առնչությամբ հարկ է նկատել, որ չանտեսելով երեխայի արտահայտած կարծիքը նրա տարիքին և հասունության մակարդակին համապատասխան հաշվի առնելու կարևորությունը՝ այնումենայնիվ, հատկապես երեխայի նկատմամբ սեռական բռնության, ինչպես նաև ընտանեկան և կենցաղային բռնության դեպքերում երեխա տուժողի հետ հաշտության հիմքով հանցանք կատարած անձին քրեական պատասխանատվությունից ազատելը մի շարք ռիսկեր է պարունակում։ Նման մոտեցումը, մասնավորապես, համահունչ չէ երեխայի նկատմամբ բռնության դեմ պայքարի՝ ՀՀ կառավարության որդեգրած քաղաքականության հետ, որը, ի թիվս այլնի, ենթադրում է նման դեպքերին ՀՀ քրեական արդարադատության համակարգի կողմից արդյունավետ և պատշաճ արձագանքում՝ պատժի անխուսափելիության սկզբունքի պահպանմամբ։ Ընդ որում, նման մոտեցումը կարող է նաև առաջացնել անարդարության զգացում, իսկ երբեմն՝ իրավական նիհիլիզմ ազգաբնակչության լայն շրջաններում:  
Բացի այդ, նման ծանրության արարքների պարագայում տուժողի հետ հաշտվելու հիմքով քրեական պատասխանատվությունից ազատելը նաև չի բխում երեխայի լավագույն շահերից և հաշվի չի առնում, որ երեխայի՝ ազատ կամարտահայտություն դրսևորելու կարողությունը չի կարող որոշվել պարզապես տարիքով և պետք է որոշվի՝ հիմք ընդունելով նրա հասունության մակարդակը։ Այս առումով կարծում ենք, որ քրեական վարույթ իրականացնող մարմինը լավագույնս պատրաստված չէ՝ գնահատելու, թե որ դեպքերում է, որ 14-15 տարեկան տուժողի հետ հաշտությունը կատարվել է վերջինիս ազատ կամարտահայտությամբ, իսկ որ դեպքերում է, որ երեխայի հասունության մակարդակը ենթադրում է, որ վերջինս չի կարող դրսևորել նման ազատ կամարտահայտություն՝ ամբողջությամբ գիտակցելով իր հայտնած համաձայնության բնույթն ու հետևանքները։ Ասվածը հատկապես վերաբերելի է սեռական բռնությունից տուժած երեխաներին, քանի որ նման հանցանքները առանձնակի ծանր ազդեցություն կարող են ունենալ երեխայի հոգեկան կայունության և զարգացման վրա։ Ըստ այդմ, կարծում ենք, որ իրավակիրառ պրակտիկայում արձանագրված մոտեցումը չի բխում երեխայի լավագույն շահից և հակասում է արդարադատության հիմնարար սկզբունքներին ու շահերին։
Այնուամենայնիվ, դատաքննչական պրակտիկայում գրանցվել են դեպքեր, որոնք վերջին շրջանում ավելանում են, երբ թե՛ դատարանները, թե՛ քննիչները կիրառում են քրեական պատասխանատվությունից ազատելը տուժողի և հանցանք կատարած անձի հաշտության հիմքով թե՛ ընտանեկան և կենցաղային բռնության դեպքերով, թե՛ ընտանիքից դուրս: Նման դեպքեր արձանագրվել են ԱՐԴ/0155/01/24, ԱՐԴ/0084/01/21, ԱՐԴ/0188/0120 և այլ վարույթներով: Ավելին, ԱՐԴ/0155/01/24 քրեական վարույթով դատարանը, հաշտություն կիրառելուց բացի, վիճարկել է ընտանիքում բռնության փաստը փաստական ամուսնական հարաբերությունների մեջ գտնվող անձանց միջև՝ ՀՀ քրեական օրանսգրքի 200-րդ հոդվածի 2-րդ մասի 2-րդ կետով նախատեսված հատկանիշներով հարուցված վարույթի շրջանակներում:
Բոլորովին վերջերս հանրությունը ցնցվել էր մեկ այլ աղմկահարույց դեպքից[footnoteRef:1], որը լայն տարածում ստացավ համացանցում և դարձավ թե՛ մասնագիտական, թե՛ հանրային բազմաթիվ քննարկումների առարկա: Այն, մասնավորապես, վերաբերում էր երեխայի նկատմամբ ՀՀ քրեական օրենսգրքի 201-րդ հոդվածի (անառակաբարո արարք կատարելը) հատկանիշներով հանցանքի կատարման մեջ մեղադրվող անձին տուժողի հետ հաշտվելու հիմքով քրեական պատասխանատվությունից ազատելուն։ 2024 թվականի նոյեմբերի 30-ին հրապարակված այս դեպքից հետո իրականացված ուսումնասիրությունը փաստեց մոտ 2 տասնյակ նման դեպքերի առկայության մասին, ինչը խնդրահարույց է ՀՀ միջազգային պարտավորությունների համատեքստում: [1:  Հասանելի՝ https://iravaban.net/502907.html?fbclid=IwY2xjawG6b-pleHRuA2FlbQIxMAABHd7tbJbrgtEkQSE5Adt20RCmP9mg9Gr6x_twt66C0ok5AvQCZgNsc6fYZA_aem_GzUrsioRNxn4QW5FykYZ1A ] 

Հայաստանի Հանրապետությունում 2021 թվականի հունվարի 1-ից գործում է «Սեռական շահագործումից և սեռական բռնությունից երեխաներին պաշտպանելու մասին» ԵԽ կոնվենցիան (այսուհետ՝ Լանզարոտեի կոնվենցիա), որի 18-րդ հոդվածը՝ վերնագրված «Սեռական բռնություն», սահմանում է, որ յուրաքանչյուր Կողմ պետք է ձեռնարկի անհրաժեշտ օրենսդրական կամ այլ միջոցառումներ՝ քրեական պատասխանատվություն սահմանելու հետևյալ միտումնավոր գործողությունների համար՝ 
ա) սեռական բնույթի գործողություններով զբաղվելը երեխայի հետ, որը, համաձայն ազգային օրենսդրության համապատասխան դրույթների, դեռևս չի հասել օրենքով սահմանված տարիքի նման գործողություններով զբաղվելու համար, 
բ) երեխայի հետ սեռական բնույթի գործողություններով զբաղվելը, երբ կիրառվում են հարկադրանք, ուժ կամ սպառնալիքներ, կամ տեղ է գտնում երեխայի նկատմամբ ունեցած վստահության, իշխանության կամ ազդեցության չարաշահում, այդ թվում և ընտանիքի ներսում, կամ չարաշահվում է երեխայի առանձնապես անպաշտպան վիճակը, մասնավորապես սահմանափակ մտավոր կամ ֆիզիկական ունակությունների կամ կախվածության մեջ գտնվելու հանգամանքներում: 
Նույն հոդվածի 2-րդ մասը սահմանում է, որ վերոնշյալ 1-ին կետի նպատակներից ելնելով՝ յուրաքանչյուր Կողմ պետք է սահմանի այն տարիքը, մինչև որն արգելվում է երեխայի հետ սեռական բնույթի գործողություններ կատարել:
ՀՀ քրեական օրենսգրքի համաձայն՝ այդ տարիքը 16 տարեկանն է, և սեռական անձեռնմխելիությամբ օժտված են այդ տարիքի բոլոր երեխաները՝ անկախ ազգությունից, կրոնից և այլ հանգամանքներից: 
16 տարին չլրացած երեխաների նկատմամբ սեռական հանցագործությունների դեպքում օրենսդիրը մշտապես սահմանել է հանրային կարգով հետապնդում՝ հաշվի առնելով երեխայի խոցելիությունը, հոգեհուզական վիճակը, հոգեբանական զարգացումը և այլ հատկանիշներ: 
Լանզարոտեի կոնվենցիայի 18-րդ հոդվածի 3-րդ մասի համաձայն՝ 1ա) կետի դրույթները չեն տարածվում անչափահասների միջև փոխադարձ համաձայնությամբ կատարվող սեռական բնույթի գործողությունների վրա: Այսինքն, մնացած բոլոր դեպքերում անձը, ով կատարել է երեխայի նկատմամբ սեռական բռնություն, պետք է ենթարկվի պետության օրենսդրությամբ նախատեսված պատասխանատվության: 
Ավելին, ԵԽ բոլոր երկրները բավականին խիստ պատիժներ են նախատեսել նման արարքներ կատարելու համար, և սեռական անձեռնմխելիության պաշտպանությունը բացարձակորեն է կիրառվում՝ չթողնելով երեխայի հայեցողությամբ հետապնդումների կամ հաշտությունների իրականացումը:
Բացի այդ, Լանզարոտեի կոնվենցիան հատուկ շեշտել է անգամ վաղեմության ժամկետի կիրառման արգելքը՝ ամրագրելով դա 33-րդ հոդվածում, որին համապատասխան փոփոխություններ կատարվել են ՀՀ քրեական օրենսգրքում դեռ 2013 թվականին:
Երեխաների նկատմամբ կատարված սեռական հանցագործությունների համար պատժի անխուսափելիությունը հետևողականորեն ամրագրված է տարբեր պետությունների օրենսդրությունում՝ ԱՄՆ, Կանադա, Ավստրալիա, Էստոնիա, Իտալիա և այլն: Ավելին, այդ երկրներում երեխային հնարավորություն չի ընձեռնվում որոշել մեղադրյալին պատասխանատվության ենթարկելու կամ չենթակելու հարցը, և նման հնարավորություն ընձեռելը չի բխում նաև հանրային հետապնդման գաղափարից:
Քննարկվող համատեքստում խնդրահարույց են նաև Օրենսգրքի՝ գործուն զղջալու հիմքով քրեական պատասխանատվությունից ազատելու վերաբերյալ կարգավորումները։ Մասնավորապես, Օրենսգրքի 81-րդ հոդվածով չեն նախատեսվում բացառություններ 14-18 տարեկան երեխաների նկատմամբ հանցանքների, այդ թվում՝ սեռական ազատության և սեռական անձեռնմխելիության դեմ ուղղված հանցանքների կատարման համար։ Սա առավել խնդրահարույց է՝ հատկապես հաշվի առնելով, որ գործուն զղջալու հիմքով քրեական պատասխանատվությունից ազատելու ինստիտուտը, նշված հոդվածի դրույթների համաձայն, կիրառելի է նաև ծանր և առանձնապես ծանր հանցանքների կատարման դեպքում։ Ավելին, նշված հոդվածում բացակայում է Օրենսգրքի 189-րդ հոդվածով նախատեսված հանցագործությունների՝ երեխայի կամ անօգնական վիճակում գտնվողի թրաֆիքինգի կամ շահագործման դեպքում գործուն զղջալու կիրառման արգելքը, այն դեպքում, երբ ՀՀ քրեական օրենսգրքի 188-րդ հոդվածը՝ «Մարդու թրաֆիքինգը կամ շահագործումը», նախատեսված է: 
1․2. Լանզարոտեի կոնվենցիայի 19-րդ հոդվածի համաձայն՝ մանկական մարմնավաճառության հետ կապված հանցագործություններից, ի թիվս այլնի, հանդիսանում է նաև մանկական մարմնավաճառության ծառայություններից օգտվելը, և յուրաքանչյուր Կողմ պետք է ձեռնարկի անհրաժեշտ օրենսդրական կամ այլ միջոցառումներ՝ նշված արարքի համար քրեական պատասխանատվություն սահմանելու համար: Այդ հոդվածի նպատակից ելնելով՝ «մանկական մարմնավաճառություն» եզրույթը նշանակում է երեխային սեռական բնույթի գործողությունների համար օգտագործելը, երբ վճարում են կամ խոստանում ցանկացած այլ վարձատրություն կամ վճար, անկախ այն բանից, թե այդ վարձատրությունը կամ վճարը կամ նման խոստումը տրվում է հենց երեխային, թե երրորդ անձի:
Օրենսգրքի 3-րդ հոդվածի 1-ին մասի 23-րդ կետը սահմանում է համանման ձևակերպում, որի համաձայն՝ երեխայի պոռնկությունը երեխային սեքսուալ բնույթի գործողությունների համար օգտագործելն է վարձատրության, այլ հատուցման կամ դրանց խոստման դիմաց՝ անկախ այդ վարձատրությունը, այլ հատուցումը կամ խոստումը երեխային կամ երրորդ անձին տրամադրելու հանգամանքից: Այս սահմանումից ակնհայտ է, որ հատուկ շեշտադրվում է այն փաստը, որ որևէ նշանակություն չունի այդ վարձատրությունը, այլ հատուցումը կամ խոստումը տրվում է երեխային, թե երրորդ անձին: Այն, որ 16 տարին լրացած երեխան ունի սեռական ազատություն, դեռ չի նշանակում, որ նա կարող է զբաղվել իր համար վտանգ ներկայացնող գործունեությամբ՝ պոռնկությամբ: 
Համանման արգելք նախատեսված է «Երեխայի աշխատանքի վատթարագույն ձևերի մասին» թիվ 182 ԱՄԿ կոնվենցիայում, որը Հայաստանի Հանրապետությունում ուժի մեջ է մտել 2006 թվականի հունվարի 2-ից, և որի 3-րդ հոդվածի համաձայն՝ երեխայի աշխատանքի վատթարագույն ձևերն ընդգրկում են`
ա) ստրկության բոլոր ձևերը կամ ստրկությանը համանման աշխատանքը, ինչպիսիք են երեխաների վաճառքը և առևտուրը, պարտքային ստրկացումը կամ ճորտային կախվածությունը, ինչպես նաև հարկադիր կամ պարտադիր աշխատանքը, այդ թվում` երեխաների պարտադիր կամ հարկադիր հավաքագրումը զինված ընդհարումներում օգտագործելու համար,
բ) երեխային օգտագործելը, հավաքագրելը կամ առաջարկելը սեռական ծառայությամբ զբաղվելու, պոռնոգրաֆիկ արտադրանքի արտադրության կամ նման ներկայացումների համար,
գ) երեխային օգտագործելը, հավաքագրելը կամ առաջարկելը հակաիրավական գործունեությամբ զբաղվելու, մասնավորապես՝ թմրանյութերի արտադրման և վաճառքի համար, ինչպես դրանք սահմանված են համապատասխան միջազգային պայմանագրերում,
դ) աշխատանքը, որն իր բնույթով կամ իր կատարման պայմաններով կարող է վնասել երեխաների առողջությանը, անվտանգությանը կամ բարոյականությանը:
Այն, որ պոռնկությունը վնասում է երեխայի թե՛ բարոյականությանը, թե՛ առողջությանը և թե՛ զարգացմանը, ակնհայտ է, հետևաբար երեխային պոռնկության մեջ ներգրավելուց կամ դրան մասնակցելուն այլ ձևով աջակցելուց բացի, պոռնկության ծառայություններից օգտվելը նույնպես պետք է լինի արգելված:
Ավելին, Օրենսգրքի 190-րդ հոդվածով քրեական պատասխանատվություն է նախատեսվում շահագործման վիճակում գտնվող մարդու ծառայությունից օգտվելու համար: Եվ եթե երեխան շահագործման է ենթարկել, ապա նա գտնվում է քրեաիրավական պաշտպանության ներքո, իսկ եթե կամավոր է զբաղվում պոռնկությամբ՝ ոչ, ինչը հակասում է Լանզարոտեի կոնվենցիայի 19-րդ հոդվածին:
Հետևաբար, պոռնկությամբ զբաղվող երեխաների պաշտպանությունն ապահովելու համար անհրաժեշտ է նվազեցնել այդ երևույթի պահանջարկը, և եթե անձը գիտակցում է, որ պոռնկությամբ զբաղվում է երեխան, ապա նա պետք է գիտակցի նաև այդ ծառայություններից օգտվելու քրեորեն պատժելի լինելը: Այսինքն, երեխայի պոռնկության ծառայությունից օգտվելու համար քրեական պատասխանատվություն սահմանելը կնպաստի դրա պահանջարկի նվազմանը:

2․ Առաջարկվող կարգավորման բնույթը.
Ներկայացված նախագծով առաջարկվում է սահմանել քրեական պատասխանատվություն պոռնկությամբ զբաղվող երեխայի ծառայությունից օգտվելու համար։ Ընդ որում, առաջարկվում է որպես որակյալ հանցակազմ սահմանել 12 տարին լրացած, սակայն 16 տարին չլրացած անձի ծառայությունից օգտվելը՝ նախատեսելով ավելի ծանր պատիժ։ 
Բացի այդ, նախագծով առաջարկվում է նախատեսել երեխայի նկատմամբ սեռական ազատության և սեռական անձեռնմխելիության դեմ ուղղված հանցագործություններ կատարած անձանց գործուն զղջալու կամ տուժողի հետ հաշտվելու հիմքով քրեական պատասխանատվությունից ազատելու արգելք։  
Նախագծով նաև շտկվում են ՀՀ քրեական օրենսգրքի՝ գործուն զղջալուն վերաբերելի կարգավորումներում առկա իրավական որոշ բացերը։ Մասնավորապես, առաջարկվում է սահմանել գործուն զղջալու հիմքով քրեական պատասխանատվությունից ազատման արգելք երեխայի կամ անօգնական վիճակում գտնվող անձի թրաֆիքինգի կամ շահագործման դեպքում (գործող օրենսգրքում նման արգելք է նախատեսված մարդու թրաֆիքինգի, սակայն ոչ՝ երեխայի թրաֆիքինգի համար):

3. Ակնկալվող արդյունքը.
Նախագծի ընդունման դեպքում լրացուցիչ օրենսդրական հիմքեր և երաշխիքներ կստեղծվեն երեխայի՝ սեռական շահագործումից և սեռական բռնությունից պաշտպանության համար, կբացառվի այս դեպքերում քրեական պատասխանատվությունից ազատելու ձևավորվող պրակտիկան, որը չի բխում երեխայի լավագույն շահերից ու արդարադատության սկզբունքներից և հանգեցնում է երեխաների վաղաժամ սեռականացման։ Բացի այդ, ՀՀ օրենսդրությունը կհամապատասխանեցվի ստանձնած միջազգային պարտավորություններին, մասնավորապես՝ Լանզարոտեի կոնվենցիայի պահանջներին:  

4․ Նախագծի մշակման գործընթացում ներգրավված ինստիտուտները.
Նախագիծը մշակվել է ՀՀ ներքին գործերի նախարարության կողմից՝ երեխաների պաշտպանության միջազգային փորձագետ, ի.գ.թ., դոցենտ Դ. Թումասյանի աջակցությամբ:

5․ Նախագծի ընդունման կապակցությամբ լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները.
Նախագծի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի էական ավելացում կամ նվազեցում չի նախատեսվում: 

6․ Կապը ռազմավարական փաստաթղթերի հետ.
Նախագիծը բխում է ՀՀ կառավարության 2026 թվականի օգոստոսի 20-ի «Հայաստանի Հանրապետության կառավարության ծրագրի մասին» N 1236-Ա որոշմամբ հաստատված հավելվածի «Աշխատանք և սոցիալական պաշտպանություն» բաժնի 1-ին՝ «Երեխաներ» կետից:

ՀՀ ներքին գործերի նախարարություն


